CELEX: 32012D0257
Language: lt
Date: 1336694400000
Title: 2012/257/ES: 2012 m. gegužės 11 d. Komisijos sprendimas dėl naledo, skirto naudoti 18-to tipo produktuose, neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA arba IB priedą (pranešta dokumentu Nr. C(2012) 3050)  Tekstas svarbus EEE

15.5.2012   
            
            
               LT
            
            
               Europos Sąjungos oficialusis leidinys
            
            
               L 126/12
            
         KOMISIJOS SPRENDIMAS
   2012 m. gegužės 11 d.
   dėl naledo, skirto naudoti 18-to tipo produktuose, neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA arba IB priedą
   (pranešta dokumentu Nr. C(2012) 3050)
   (Tekstas svarbus EEE)
   (2012/257/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jos 16 straipsnio 2 dalies antrą pastraipą,
   kadangi:
   
               (1)
            
            
               2007 m. gruodžio 4 d. Komisijos reglamente (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (2) yra nustatytas veikliųjų medžiagų, kurias reikia įvertinti siekiant nuspręsti, ar reikia įrašyti į Direktyvos 98/8/EB I, IA arba IB priedą, sąrašas. Tame sąraše yra naledas;
            
         
               (2)
            
            
               vadovaujantis Reglamentu (EB) Nr. 1451/2007, pagal Direktyvos 98/8/EB 11 straipsnio 2 dalį buvo įvertinta, ar naledą (CAS Nr. 300–76–5, EB Nr. 206–098–3) galima naudoti 18-to tipo produktams (insekticidams, akaricidams ir kitų nariuotakojų kontrolės produktams), apibrėžtiems tos direktyvos V priede, gaminti;
            
         
               (3)
            
            
               Prancūzija buvo paskirta už ataskaitos rengimą atsakinga valstybe nare ir 2010 m. vasario 17 d. Komisijai pateikė kompetentingos institucijos ataskaitą ir rekomendaciją, kaip numatyta Reglamento (EB) Nr. 1451/2007 14 straipsnio 4 ir 6 dalyse;
            
         
               (4)
            
            
               valstybės narės ir Komisija peržiūrėjo kompetentingos institucijos ataskaitą. Vadovaudamasis Reglamento (EB) Nr. 1451/2007 15 straipsnio 4 dalimi, 2011 m. gruodžio 9 d. Biocidinių produktų nuolatinis komitetas peržiūros išvadas įtraukė į vertinimo ataskaitą;
            
         
               (5)
            
            
               remiantis atliktais vertinimais galima daryti išvadą, kad biocidiniai produktai, kurie naudojami kaip insekticidai, akaricidai ir kitų nariuotakojų kontrolės produktai ir kurių sudėtyje yra naledo, turėtų neatitikti Direktyvos 98/8/EB 5 straipsnio reikalavimų. Atliekant rizikos žmonių sveikatai ir rizikos aplinkai vertinimą išanalizavus tam tikrus scenarijus paaiškėjo, kad gali kilti nepriimtina rizika. Be to, vertinant nustatytas nepakankamas veiksmingumas. Todėl tikslinga naledo, skirto naudoti 18-to tipo produktams gaminti, neįtraukti į Direktyvos 98/8/EB I, IA arba IB priedą;
            
         
               (6)
            
            
               siekiant teisinio tikrumo, turėtų būti nustatyta data, nuo kurios 18-to tipo biocidiniai produktai, kurių sudėtyje yra naledo, būtų nebeteikiami rinkai, atsižvelgiant tiek į nepriimtiną šių produktų poveikį, tiek į teisėtus šių produktų gamintojų lūkesčius;
            
         
               (7)
            
            
               šiame sprendime numatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Naledas, skirtas naudoti 18-to tipo produktams gaminti, į Direktyvos 98/8/EB I, IA arba IB priedą neįtraukiamas.
   2 straipsnis
   Taikant Reglamento (EB) Nr. 1451/2007 4 straipsnio 2 dalį 18-to tipo produktų biocidiniai produktai, kuriuose yra naledo (CAS Nr. 300–76–5; EB Nr. 206–098–3), rinkai neteikiami nuo 2012 m. lapkričio 1 d.
   3 straipsnis
   Šis sprendimas skirtas valstybėms narėms.
   
      Priimta Briuselyje 2012 m. gegužės 11 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 123, 1998 4 24, p. 1.
   
      (2)  OL L 325, 2007 12 11, p. 3.